Skolernes sommerferie er skudt i gang, og folk valfarter i denne weekend til de nordjyske sommerhuse, campingpladser og strande. Det får betydning for trafikken, der forventes at være tæt flere steder i det nordjyske. Ifølge Vejdirektoratet vil trafikken toppe i dag, lørdag, mellem klokken 11 og 15. Det er især strækningerne mellem Blokhus og Løkken (Rute 55), samt landevejen mellem Frederikshavn og Skagen (Rute 40), hvor det forventes, at det kan mærkes på trafikken, at sommerferien er i gang. Til gengæld forventer Vejdirektoratet, at trafikken i byerne og i myldretiden vil være mindre end normalt, så dem, der ikke har fået ferie endnu, kan se frem til at kunne komme hurtigere på arbejde fra uge 27-32. Weekendtrafikken er værst I løbet af sommerferien er det især lørdage, der kommer til at byde på den værste trafik på landevejene. Det skyldes, at lørdag ofte er den dag, der er skiftedag i sommerhuse, campingpladser og feriecentre. Der vil derfor være ekstra mange biler på vejene omkring sommerhusområderne, især langs den jyske vestkyst og Skagen. Skal man til Fyn, Sjælland eller sydpå, så kan man også forvente tæt trafik på søndage. Både lørdage og søndage i sommerferien ser nemlig ud til at byde på masser af biler på hovedfærdselsårene i Danmark og ned langs Europa. Du kan læse hele Vejdirektoratets prognose her.

Opsummering:
Lørdag og søndag kommer formentlig til at byde på tæt trafik flere steder i det nordjyske – især omkring sommerhus- og ferieområder.